Veertienjarige red kind van waterdoodReghard Vorster. (Foto: Verksaf) Reghard Vorster (14) van Middelburg in Mpumalanga word uit talle oorde as ŉ brawe held beskryf nadat hy ŉ 10-jarige meisie van verdrinking gered het. Tydens ŉ gesinsvakansie by die Ou Skip-kampterrein in Melkbosstrand, wat gepaardgegaan het met Reghard en sy broer Ricardo se Gimnastiek Suid-Afrika- nasionale kompetisie, het Reghard vir oulaas gaan swem voor die gesin terug huis toe sou vertrek. By die terrein se swembad het Reghard die jong meisie gewaar, waar sy handjie vir handjie teen die swembad se rand afbeweeg het. Haar nefie was ook in die swembad. Reghard het intussen na ŉ kleiner swembad beweeg, maar toe hy terugkeer, het hy die meisie op die bodem van die 2 m diep swembad gesien. “Hy het eers gedink sy speel en kyk dalk hoe lank sy haar asem kan ophou,” het André Vorster, Reghard se pa, verduidelik. Die dogtertjie het egter nie weer opgekom vir asem nie. Dit is toe dat Reghard ingeduik en die meisie uit die swembad getrek het. “Reghard was teen dié tyd heeltemal alleen by die swembad. Hy het met haar na die naaste trappe geswem en deur sy bene om die trapreling te haak, kon hy haar uit die water lig.” Wat dit meer merkwaardig maak, is dat Reghard kardiopulmonêre resussitasie (KPR) op die meisie uitgevoer het, wat waarskynlik haar lewe gered het. Volgens wat Vorster kan aflei, was die meisie saam met haar ouers by die terrein as dagbesoekers van Worcester af, maar die ouers was elders op die terrein. “Haar ouers het haar vermaan om nie na die swembad te gaan nie.” Maroela Media kon nie die naam van die meisie bevestig nie, maar verneem dat sy reeds die volgende dag uit die Wesfleur-hospitaal in Atlantis ontslaan is. Sy is daardie aand vir waarneming opgeneem. “Dit is besonders wat Reghard gedoen het, hy is beslis ŉ held,” sê Andrew Ingram, die Nasionale Seereddingsinstituut (NSRI) se hoof van verdrinkingsvoorkoming. Ingram sê dat dit nie net fisieke krag vereis om ŉ bewustelose persoon van die bodem van ŉ swembad te trek nie, maar ook uitermatige breinkrag. “Dit is een van die mees spanningsvolle situasies waarin jy kan verkeer. Reghard se optrede is ook ŉ ongelooflike weerspieëling van sy ouers.” André verduidelik dat Reghard tydens die Landsdiens se nasionale kamp geleer het hoe om kardiopulmonêre resussitasie uit te voer. “In Mpumalanga is Landsdiens ŉ groot ding en ook ŉ skole-aktiwiteit. ŉ Mens kan al die jaar voor graad R met Landsdiens begin en Reghard neem al die afgelope tien jaar deel.” Reghard het ook by die kamp ŉ junior Springbok-toekenning ontvang. Die meisie word deur noodwerkers omgesien. (Foto: Verskaf) Hy reken die meisie was vyf minute lank onder water voor Reghard haar gered het. Die meisie was bewusteloos. Ná die eerste paar kompressies het die meisie water opgegooi, waarna Reghard haar op haar sy gedraai het. Haar asemhaling was vlak en sy het weer water opgegooi. Die meisie het eers 45 minute ná die voorval haar bewussyn herwin. Intussen het nog ŉ kind van die kampterrein op die toneel afgekom. Dié kind het by gaste van ŉ troue op die terrein gaan hulp soek. Een van die gaste op die troue was dr. Heike Geduld, die hoof van noodmedikasie by die Universiteit Stellenbosch. “Ons het haar gestabiliseer en ŉ ambulans ontbied. Ek het seker gemaak sy aspireer nie. Dit was net die regte tyd, op die regte plek. Reghard was braaf, want baie mense wat resussitasie leer, pas dit nie altyd toe nie omdat hulle onseker is. Baie mense dink, ‘Ek is nie ŉ dokter of ŉ paramedikus nie, so ek gaan dit nie reg toepas nie’. Hy het met sy hele hart ingespring, sonder enige leiding en was glad nie bang om dit te doen nie. Dit maak my bly dat daar jong mense is wat rêrig as held kan optree en reageer sonder om te dink.” Geduld het namens die Universiteit Stellenbosch aan Reghard ŉ brief gestuur waarin hulle sy heldedaad loof. “Ons wil jou loof vir jou bereidwilligheid om die jong meisie te gehelp het. Jy het beslis haar lewe gered. Ek is positief dat jou braafheid en meegevoel vir ander jou ŉ blink toekoms sal besorg. Doen so voort,” lui die brief. Bewusmaking is uiters belangrik Ingram sê dit is uiters belangrik dat elke kind geleer word hoe om kardiopulmonêre resussitasie uit te voer omdat dit talle lewens kan red. “As elke kind dit nou leer, sal ons ŉ toekomstige volwasse generasie hê wat weet hoe om dit uit te voer.” Hy sê verder dat die NSRI ŉ program het waarin dit basiese waterveiligheid vir kinders in laerskole oor die hele land leer en sedert 2005 het 2,5 miljoen leerders al die program deurgaan. Dit is egter nie genoeg nie, maan hy. “Kinders moet steeds geleer word om te swem. In die Wes-Kaap gebeur 22% van verdrinkings in private swembaddens. Dit kan voorkom word.” Hy sê dat elke huiseienaar met ŉ swembad meganismes gereed moet hê om verdrinkings te verhoed. “ŉ Heining om die swembad wat ŉ ordentlike knip op die hek het en ŉ net of skerm oor die swembad is waar ŉ mens kan begin, maar kinders moet nooit, ooit alleen by ŉ swembad gelaat word nie, al kan hulle swem.” Ingram sê dat ouers hulle kinders te alle tye by ŉ swembad moet dophou en nie afleidings soos sosiale media op hulle fone moet gebruik nie. “Verdrinking is ŉ ding wat jy sien, jy hoor dit nie.”